Premierul Scoției cere prelungirea tranziței post-Brexit: "Ar fi inconştient să amplificăm criza prin efectele Brexit".
Premierul Scoției, Nicola Sturgeon, cere Guvernului Johnson prelungirea tranziției post-Brexit, care expiră la 1 ianuarie 2021. Este puțin probabil ca un acord obținut în ultimele zile ale anului 2020 să poată fi ratificat până pe 31 decembrie.
Luni, premierul Scoției, Nicola Sturgeon, a cerut Guvernului Boris Johnson să accepte prelungirea perioadei de tranziţie post-Brexit, având în vedere că negocierile dintre Marea Britanie și Uniunea Europeană sunt în impas."Este imperativ ca premierul britanic să încerce să ajungă la un acord în sensul prelungirii tranziţiei Brexit", a postat Nicola Sturgeon pe Twitter."Noua tulpină de coronavirus şi diversele implicaţii arată că ne confruntăm cu o situaţie gravă, care necesită atenţia noastră în proporţie de sută la sută. Ar fi inconştient să amplificăm criza prin efectele Brexit", a argumentat premierul Scoţiei.Boris Johnson refuză să prelungească tranziția post-Brexit, care expiră la 1 ianuarie 2021.Oficialii britanici şi europeni continuă negocierile, dar, chiar dacă vor ajunge la un acord, acesta nu va putea fi ratificat până pe 31 decembrie. Pentru a intra în vigoare, un eventual acord va trebui ratificat de Parlamentul European, de Parlamentul britanic şi de parlamentele celor 27 de state membre ale Uniunii Europene.